Návrh účasti Slovenskej republiky na 13. konferencii strán Rámcového dohovoru OSN o zmene klímy a 3. konferencii slúžiacej ako stretnutie strán Kjótskeho protokolu v Nusa Dua, Bali, Indonézia, 3. - 14.december 2007

	Rámcový dohovor OSN o zmene klímy, prijatý v roku 1992 v Riu de Janeiro (United Nations Framework Convention on Climate Change  UN FCCC) je medzinárodným právnym nástrojom na globálne riešenie problematiky zmeny klímy. Pre Slovensko dohovor nadobudol platnosť 23. novembra 1994.  Kjótsky protokol k tomuto dohovoru nadobudol platnosť 16. februára 2005 po jeho ratifikácii Ruskou federáciou. Protokol zaviedol kvantifikované redukčné záväzky pre krajiny Prílohy I dohovoru na zníženie agregovaných emisií skleníkových plynov v období 2008-2012 v priemere o 5% v porovnaní s ich úrovňou v roku 1990. 
Slovensko ratifikovalo Kjótsky protokol 31. mája 2002, pričom sa, rovnako ako Európske spoločenstvo, zaviazalo k  8% zníženiu celkového objemu emisií skleníkových plynov v prvom záväznom období oproti ich úrovni v roku 1990. Podoba rozhodnutí, ktoré prijme stretnutie strán protokolu, preto významne ovplyvňuje implementáciu tohto dokumentu na národnej úrovni. Pre Slovensko sú dôležité najmä rozhodnutia týkajúce sa budúceho medzinárodného režimu zmeny klímy po roku 2012, predovšetkým rozsah očakávaných prísnejších redukčných cieľov a dĺžka obdobia, na ktoré sa budú ciele vzťahovať, ale aj prijaté princípy pre ich plnenie a kontrolu plnenia, ktoré musia zohľadňovať spoločnú, avšak zároveň rozdielnu zodpovednosť a možnosti krajín, ktoré sú určené ich sociálnymi a ekonomickými podmienkami.
Slovensko ako členský štát Európskej únie sa zúčastňuje na príprave spoločných podkladov zasielaných sekretariátu dohovoru, ako aj pozícií k návrhu záverov konferencie, ktoré v mene všetkých členov predloží na 13. konferencii Portugalsko ako krajina predsedajúca EÚ. Na základe predchádzajúcich analýz prijala Európska únia na jarnom zasadaní Európskej rady v marci 2007 jednostranný záväzok znížiť do roku 2020 svoje emisie skleníkových plynov v priemere o 20% v porovnaní s rokom 1990 bez ohľadu na záväzky iných krajín a zároveň deklarovala svoje odhodlanie prijať záväzok znížiť emisie o 30% do roku 2020, ak podobne náročný záväzok prijmú aj iné rozvinuté krajiny vrátane Spojených štátov amerických. Následne na všetkých ďalších významných medzinárodných rokovaniach na najvyššej úrovni (júnové stretnutie ministrov životného prostredia vo švédskom Riksgränsene, júlový sumit G8 v Heiligendamme, viedenské rozhovory o zmene klímy v auguste 2007, tretie ministerské stretnutie v rámci Gleneagles-dialógu na tému zmena klímy, čistá energia a trvalo udržateľný rozvoj, 9-11.september 2007 v Berlíne) Európska únia zreteľne komunikovala svoju politickú pripravenosť pristúpiť k ďalším a náročnejším redukčným záväzkom a stala sa tak politickým lídrom v danej oblasti. 
	
	Rada ministrov životného prostredia na svojom stretnutí 30. októbra 2007 prijme závery k 13. konferencii strán Rámcového dohovoru OSN o zmene klímy a 3. konferencii slúžiacej ako stretnutie strán Kjótskeho protokolu. Podstatou záverov podľa súčasného návrhu textu je zdôraznenie potreby rozvíjania dialógu o širšej spolupráci všetkých krajín najmä v ôsmich hlavných oblastiach: 
•	spoločná predstava o konečných cieľoch dohovoru;
•	ambicióznejšie absolútne redukčné ciele pre rozvinuté krajiny;
•	široká podpora ďalším férovým a efektívnym príspevkom iných krajín k plneniu cieľov vrátane iniciatív rozvojových krajín pri prijímaní nových a flexibilných typov záväzkov na znižovanie emisnej intenzity ich ekonomického rozvoja;
•	rozšírenie trhu s uhlíkom, podpora inovatívnym postupom a rozširovaniu aktivít v rámci využívania flexibilných mechanizmov plnenia záväzkov;
•	zvýšenie spolupráce pri výskume, vývoji, rozširovaní, využití a transferoch nových technológií;
•	zvýšené aktivity v oblasti adaptačných opatrení vrátane manažmentu rizík, návrhu vhodných finančných a investičných rámcov aj na strane prijímateľov, podpora  nových adaptačných technológií;
•	sledovanie a kontrola emisií z medzinárodnej leteckej a námornej dopravy na základe ďalších štúdií, praktických skúseností a výstupov z činností iných medzinárodných organizácií (ICAO, IMO);
•	zníženie emisií z odlesňovania, rozširovanie záchytov, trvaloudržateľné hospodárenie v lesoch a pri využívaní pôdy.
Počas stretnutia v Nusa Dua na Bali budú súbežne prebiehať rokovania vo viacerých sekciách (pozri programy v prílohe): 
	13. konferencia strán dohovoru – COP13;
	3. konferencia slúžiaca ako stretnutie strán Kjótskeho protokolu – CMP3;
	27. zasadnutie Podporného orgánu pre vedecké a technologické poradenstvo – Subsidiary Body for Scientific and Technological Advice (SBSTA);
   27. zasadnutie Podporného orgánu pre implementáciu – Subsidiary Body for Implementation (SBI);
	4. zasadnutie ad hoc pracovnej skupiny pre budúce záväzky krajín prílohy I – AWG4;
	Správa o výsledkoch neformálneho dialógu o budúcom režime zmeny klímy. 

Každý deň pred samotným programom sa uskutočnia koordinačné stretnutia zástupcov Európskej únie, kde sa finalizujú a upravujú pripravené predbežné pozície a stanoviská podľa aktuálneho vývoja rokovaní. 

Najdôležitejšie body rokovaní: 
Všeobecne: EÚ považuje nadchádzajúce rokovania za veľmi dôležitý stupeň smerom k dosiahnutiu dohody o konečnej podobe záväzkov. Kvôli zachovaniu kontinuity záväzného režimu, ktorý sa podľa Kjótskeho protokolu končí rokom 2012, je potrebné dosiahnuť dohodu o texte budúceho režimu do roku 2009. EÚ kladie dôraz na výsledky najnovších vedeckých a ekonomických analýz, ktoré potvrdzujú naliehavú potrebu čo najrýchlejšej realizácie redukčných, ale aj adaptačných opatrení.  Časový posun realizácie opatrení na znižovanie emisií skleníkových plynov a adaptačných opatrení zvyšuje riziko významných a nezvratných zmien a zároveň zvyšuje náklady na ich odstránenie. V rámci prebiehajúcich intenzívnych medzinárodných rokovaní v problematike zmeny klímy a pri podpore adaptačných opatrení EÚ zreteľne komunikuje, že kým pre najzraniteľnejšie, najchudobnejšie oblasti, ktoré sa na raste emisií skleníkových plynov podieľajú minimálne (LDCs a SIDS), je potrebné rozvíjať aktivity na urýchlené zmiernenie dôsledkov zmeny klímy a ich vhodnú adaptáciu, v prípade rozvojových krajín s vysokou dynamikou rastu emisií, ako je Čína, India, Mexiko, Brazília a iné, je snaha, aby výsledkom rokovaní boli rámcové dohody o ich príspevku ku globálnemu úsiliu na znižovanie emisií skleníkových plynov aj inými formami,  ako sú záväzky rozvinutých krajín (podpora energetickej efektívnosti, uplatňovanie najlepších dostupných technológií, sektorové opatrenia). V kontexte prijatého jednostranného redukčného cieľa EÚ opakovane zdôrazňuje naliehavosť prijatia vyšších redukčných cieľov aj ďalšími rozvinutými krajinami. 

a) výsledok AWG – keďže sa ani počas viedenských rozhovorov v auguste 2007 o zmene klímy nedosiahol výrazný pokrok pri stanovení časovej schémy a prvkov pracovného programu, podľa ktorého by sa mali do roku 2009 rokovania o budúcich záväzkoch krajín prílohy I dohovoru ukončiť, práve tieto body budú hlavným obsahovaním rokovaní pracovnej skupiny na Bali. Podľa navrhovanej „cestovnej mapy“ pre Bali by mali byť výstupy z rokovania pracovnej skupiny následne premietnuté do rozhodnutí konferencie strán o princípoch, základných oblastiach a procese pri dosahovaní globálneho redukčného cieľa.

b) článok 9 Kjótskeho protokolu (revízia protokolu): článok 9 a diskusie o rozsahu a obsahu revízie protokolu na základe tohto článku sú súčasťou oficiálneho programu konferencie. EÚ bude v diskusii vychádzať z definovaných základných oblastí spolupráce, pričom sa bude snažiť o to, aby sa pri revízii zohľadnili všetky doterajšie skúsenosti s implementáciou protokolu a v revidovanej podobe boli premietnuté najmä v rozšírení možností pre flexibilné mechanizmy, vypracovaní metodiky pre sektor využívania krajiny a lesníctvo, ale aj ďalších metodických postupov smerujúcich k efektívnejšej praktickej aplikácii protokolu.

 c) Návrh Ruskej federácie(dobrovoľné záväzky a zjednodušenie postupov pre iniciatívy krajín, ktoré nie sú krajinami Prílohy I, v rámci dohovoru a protokolu): je potrebné využiť pozitívny výsledok z prezentácie a následnej diskusie k návrh Ruska o dobrovoľných záväzkoch rozvojových a iných krajín počas 26. zasadania podporných orgánov dohovoru v Bonne a podporiť snahy o udržanie tohto bodu programu aj napriek pretrvávajúcemu nesúhlasu krajín G77 a Číny. Možno predpokladať, že zástupcovia Ruska sa budú s podporou ďalších krajín vrátane EÚ, snažiť  najmä o zhodu v potrebe pokračovania diskusie v rámci konferencie v nadväznosti na výsledky  ďalších právnych analýz k danej problematike. 

d) Správa o výsledkoch neformálneho dialógu v rámci dohovoru: vzhľadom na to, že neformálny dialóg o dlhodobej spolupráci krajín pri riešení problematiky zmeny klímy, iniciovaný na základe rozhodnutia 1/CMP.1, sa počas viedenských rozhovorov o zmene klímy oficiálne ukončil, správa o jeho výsledkoch bude oficiálne prezentovaná počas rokovania 13. konferencie zmluvných strán. Na základe požiadaviek  krajín prezentovaných počas rokovaní vo Viedni by sa mala zároveň začať diskusia o forme a rozsahu pre ďalšie pokračovanie diskusií v rámci dialógu (formálny dialóg, ad hoc pracovná skupina, prípadne  iné možnosti). 

e) Adaptačný fond: aj v súlade s aktuálne prebiehajúcou iniciatívou Európskeho spoločenstva: „Budovanie globálnej aliancie ku klimatickej zmene medzi EÚ a chudobnými rozvojovými krajinami, ktoré sú najzraniteľnejšie na klimatickú zmenu“ sa bude EÚ snažiť o dosiahnutie konečného rozhodnutia o spravovaní fondu a o ukončenie zdĺhavých rokovaní, ktoré blokujú praktické zavedenie a prípravu adaptačných projektov v rozvojových krajinách. 

f) Prijatie rozpočtu na roky 2008 – 2009: Výška rozpočtu na nasledujúce dva roky bola predmetom náročných rokovaní počas 26. zasadnutia podporných orgánov dohovoru v máji 2007 v Bonne. Sekretariát dohovoru požadoval zvýšenie programového rozpočtu na obdobie 2008-2009 o 3,3% z dôvodu rastúceho počtu stretnutí a zasadaní krajín, ale aj kvôli aktuálnej požiadavke na nákup špeciálneho softvérového systému na riadenie a archiváciu záznamov a údajov v súvislosti s právnymi rámcami protokolu. V súvislosti s prípravou a zavedením medzinárodného protokolu transakcií (International Transaction Log – ITL), bez ktorého nie je možné sledovať plnenie záväzkov Kjótskeho protokolu, bolo potrebné stanoviť výšku poplatkov jednotlivých krajín za jeho používanie. Konečný navrhovaný programový rozpočet na roky 2008 a 2009 je 54 031 tisíc USD, teda len o 0,99% vyšší ako súčasný. Podľa predbežného návrhu rozhodnutia o rozpočte to pre Slovensko bude znamenať ročný poplatok v celkovej výške cca 18 306 USD – z toho 10 910 USD je príspevok na aktivity v rámci dohovoru (core budget), 7 396 USD príspevok na aktivity v rámci Kjótskeho protokolu (trust fund). Výsledný poplatok za používanie ITL pre Slovensko je podľa návrhu rozhodnutia stanovený na 5 041 USD ročne. Celková výška príspevku Slovenska je teda 23 347 USD ročne a hradí sa z rozpočtu Ministerstva životného prostredia SR. Návrh rozpočtu sa s najväčšou pravdepodobnosťou už nebude meniť a bude prijatý v podobe, ako bol dohodnutý na zasadaní podporných orgánov v máji 2007. 

Príloha

Predbežný program

13. konferencia strán Rámcového dohovoru OSN o zmene klímy (COP13)

Podľa návrhu programu (FCCC/CP/2007/1) sa predpokladá priebeh rokovania podľa nasledovných bodov:
1.	Otvorenie.
2.	Organizačné záležitosti:
(a) Voľba prezidenta 13. konferencie strán dohovoru;;
(b) Prijatie rokovacieho poriadku;
(c) Prijatie programu;
(d) Voľba funkcionárov konferencie iných ako prezident;
(e) Povolenie účasti organizácií ako pozorovateľov;
(f) Organizácia práce vrátane zasadnutí podporných orgánov;
(g) Miesto a termín konania 14. konferencie strán dohovoru a zoznam stretnutí orgánov dohovoru;
(h) Prijatie správy o plných mociach.
3.	Správy podporných orgánov a z nich vyplývajúce rozhodnutia a závery: 
(a) Správa podporného orgánu pre vedecké a technologické poradenstvo (SBSTA);
(b) Správa podporného orgánu pre implementáciu (SBI).
4.	Správa o priebehu dialógu o dlhodobej spolupráci pri riešení problematiky zmeny klímy a aktivitách na  zlepšenie  plnenia dohovoru.
5.	Štvrtá hodnotiaca správa Medzivládneho panelu pre zmenu klímy. 
6.	Prehľad plnenia záväzkov a iných opatrení dohovoru:
(a) Finančný mechanizmus dohovoru;
(b) Národné správy:
(i) 	Národné správy strán zahrnutých do Prílohy I dohovoru;
(ii)	Národné správy strán nezahrnutých do Prílohy I dohovoru;
(c)	Vývoj a transfer technológií;
(d)	Budovanie kapacít v rámci dohovoru;
(e)	Implementácia článku 4, odsekov 8 a 9 dohovoru:
	(i) Implementácia programu z Buenos Aires o adaptácii a odvetných opatreniach (Rozh.1/CP.10);
	(ii) Záležitosti týkajúce sa najmenej rozvinutých krajín;
(f) Ďalšie záležitosti oznámené konferencii strán dohovoru podpornými orgánmi.
7.	Znižovanie emisií z odlesňovania v rozvojových krajinách: postupy na stimulovanie aktivít.
8.	Druhá previerka primeranosti článku 4, odsek 2, písm. (a) a (b) dohovoru.
9.	Administratívne, finančné a inštitucionálne záležitosti:
(a) 	Príjmy a výdavky za obdobie 2006 – 2007 
(b)	Plánovaný programový rozpočet na obdobie 2008 – 2009
(c) 	Stála kontrola funkcií a prevádzky sekretariátu
10.	Segment na najvyššej úrovni. 
11.	Stanoviská pozorovateľských organizácií.
12.	Rôzne.
13.	Záver konferencie
(a)	Prijatie záverečnej správy 13. konferencie strán;
(b)	Ukončenie zasadnutia.

Predbežný program
3. konferencie slúžiacej ako stretnutie strán Kjótskeho protokolu

Podľa návrhu programu (dokument FCCC/KP/CMP/2007/1) sa predpokladá priebeh rokovania podľa nasledovných bodov:

1.	Otvorenie.
2.	Organizačné záležitosti:
(a) Prijatie programu;
(b) Voľba zastupujúcich funkcionárov stretnutia;
(c) Organizácia práce vrátane zasadnutí podporných orgánov;
(d) Prijatie správy o plných mociach.
3.	Správy podporných orgánov a z nich vyplývajúce rozhodnutia a závery:
(a) Správa podporného orgánu pre vedecké a technologické poradenstvo (SBSTA);
(b) Správa podporného orgánu pre implementáciu.
4.	Správa ad hoc pracovnej skupiny pre budúce záväzky prílohy I strán Kjótskeho protokolu.
5.	Otázky týkajúce sa mechanizmu čistého rozvoja.
6.	Otázky týkajúce sa mechanizmu spoločného plnenia záväzkov.
7.	Správa dozornej komisie. 
8.	Doplnky  Kjótskeho protokolu z hľadiska princípov a mechanizmov týkajúcich sa plnenia.
9.	Správa administrátora medzinárodného protokolu transakcií pod Kjótskym protokolom.
10.	Národné správy strán zahrnutých v prílohe I dohovoru: reportovanie a revízia správ.
11.	Druhá revízia Kjótskeho protokolu na základe článku 9: rozsah a obsah.
12.	Budovanie kapacít v rámci Kjótskeho  protokolu.
13.	Adaptačný fond.
14.	Záležitosti týkajúce sa článku 3, odsek 14 Kjótskeho protokolu.
15.	Záležitosti týkajúce sa článku 2, odsek 3 Kjótskeho protokolu.
16.	Administratívne, finančné a inštitucionálne záležitosti:
(a) 	Príjmy a výdavky za obdobie 2006 – 2007; 
(b)	Plánovaný programový rozpočet na obdobie 2008 – 2009.
17.	Iné záležitosti oznámené konferencii strán dohovoru slúžiacej ako 3. stretnutie strán Kjótskeho protokolu podpornými orgánmi.
18.	Segment na najvyššej úrovni.
19.	Prejavy zástupcov organizácií s postavením pozorovateľov
20.	Rôzne:
(a) 	Správa prezidenta konferencie strán slúžiacej ako stretnutie strán Kjótskeho protokolu z jej druhého zasadnutia o seminári k návrhu ruskej federácie;
(b)	Návrh Bieloruska na doplnenie prílohy B Kjótskeho protokolu(Rozh.10/CMP.2) skôr ako táto nadobudne platnosť.
(c)	Iné rôzne.

21.	Záver konferencie:
(c)	Prijatie záverečnej správy konferencie strán dohovoru slúžiacej ako 3. stretnutie strán Kjótskeho protokolu;
(d)	Ukončenie zasadnutia.

Predbežný program
27. stretnutie podporného orgánu pre implementáciu (SBI)

Podľa návrhu programu (dokument FCCC/SBI/2007/16) sa predpokladá priebeh rokovania podľa nasledovných bodov:
1.	Otvorenie.
2.	Organizačné záležitosti:
(a) Prijatie programu;
(b) Prijatie rokovacieho poriadku;
(c) Voľba funkcionárov stretnutia iných ako predsedu;
(d) Voľba zástupcov funkcionárov.
3.	Národné správy a inventúry strán zahrnutých do prílohy I dohovoru:
(a) Súhrnná správa k 4. národným správam o zmene klímy;
(b) Správa o národnej inventarizácii emisií skleníkových plynov strán zahrnutých do prílohy I dohovoru v období 1990 – 2005;
(c)	Súhrnná správa k previerkam 4.národných správ o zmene klímy.
4.	Národné správy strán, ktoré nie sú zahrnuté v prílohe I dohovoru:
(a) Práca poradnej skupiny expertov na národných správach strán, ktoré nie sú zahrnuté v prílohe I dohovoru;
(b) Informácie obsiahnuté v správach strán, ktoré nie sú zahrnuté v prílohe I dohovoru;
(c) Poskytnutie finančnej a technickej podpory.
5.	Finančné mechanizmy dohovoru:
(a) Štvrtá kontrola finančného mechanizmu;
(b) Správa Celosvetovej environmentálnej rady (GEF) konferencii strán a smernice pre GEF.
6.	Článok 6 dohovoru.
7.	Plnenie článku 4, odsek 8 a 9 dohovoru:
(a) Pokrok pri plnení rozhodnutia 1/CP.10;
(b) Záležitosti týkajúce sa najmenej rozvinutých krajín.
8.	Budovanie kapacít pod dohovorom:
(a) Budovanie kapacít v rozvojových krajinách;
(b) Budovanie kapacít v krajinách s transformujúcou sa ekonomikou. 
9.	Podávanie hlásení a revízia informácií poskytovaných stranami prílohy I dohovoru, ktoré sú tiež stranami Kjótskeho protokolu:
(a) Súhrn doplňujúcich informácií zo 4.národných správ o zmene klímy poskytnutých v súlade s článkom 7, odsek 2 Kjótskeho protokolu;
(b) Revízia iniciačných správ o dosiahnutom pokroku a doplňujúcich informácií  zo 4.národných správ o zmene klímy poskytnutých v súlade s článkom 7, odsek 2 Kjótskeho protokolu.
10.	Adaptačný fond.
11.	Budovanie kapacít v rámci Kjótskeho protokolu:
(a)	Budovanie kapacít v rozvojových krajinách;
(b) Budovanie kapacít v krajinách s transformujúcou sa ekonomikou.
12.	Záležitosti týkajúce sa článku 3, odsek 14 Kjótskeho protokolu.
13.	Správa administrátora medzinárodného protokolu transakcií pod Kjótskym protokolom.
14.	Dodatok ku Kjótskemu protokolu v súvislosti s postupmi a pravidlami pri kontrole plnenia.
15.	Administratívne, finančné a inštitucionálne záležitosti:
(a) Príjmy a výdavky na obdobie 2006 – 2007; 
(b)	 Trvajúca kontrola funkcií a prevádzky sekretariátu;
(d) Privilégiá a imunita pre jednotlivcov slúžiacich v orgánoch vytvorených podľa Kjótskeho protokolu.
16.	Rôzne.
16. Správa z konferencie.

Predbežný program

27. stretnutie podporného orgánu pre vedecké a technologické poradenstvo (SBSTA)

Podľa návrhu programu (dokument FCCC/SBSTA/2007/5) sa predpokladá priebeh rokovania podľa nasledovných bodov:

1.	Otvorenie.
2.	Organizačné záležitosti:
(a) Prijatie programu;
(b) Prijatie rokovacieho poriadku;
(c) Voľba funkcionárov stretnutia iných ako predseda;
(d) Voľba zástupcov funkcionárov.

3.	Nairobi pracovný program o vplyvoch, zraniteľnosti a adaptácii na zmenu klímy.

4.	Vývoj a transfer technológií.

5.	Redukcia emisií z odlesňovania v rozvojových krajinách:  postupy na stimulovanie aktivít.
6.	Výskum a systematické pozorovania.
7.	Štvrtá hodnotiaca správa Medzivládneho panelu pre zmenu klímy. 

8.	Metodologické záležitosti v rámci dohovoru:
(a) Ročná správa o technickej revízie inventarizácie emisií skleníkových plynov strán zahrnutých do prílohy I dohovoru;
(b) Databáza údajov o emisiách skleníkových plynov;
(c) Emisie z palív používaných na medzinárodnú leteckú a námornú dopravu.

9.	Metodologické záležitosti spadajúce pod Kjótsky protokol:

(a) 	Dôsledky zavádzania nových hydrochlórofluórokarbónov-22 (HFCF-22), požiadavky na získanie certifikátu redukcie emisií pre odstránenie hydrofluorokarbonu-23;
(b)	Dôsledky možných zmien na obmedzovanie aktivít v oblasti malých projektov mechanizmu čistého rozvoja  pre zalesňovanie a znovu zalesňovanie;
	(c)	Zachytávanie a skladovanie uhlíka v geologických útvaroch ako aktivity v rámci projektov 	mechanizmu čistého rozvoja;
      (d) Smernice na stanovenie emisií v sektore využívanie krajiny, zmeny vo využívaní  krajiny 		a lesníctvo podľa článku 3, odsekov 3 a 4 Kjótskeho protokolu;

10.	Vedecké, technické a sociálno-ekonomické aspekty znižovania dôsledkov zmeny klímy.

11.	Záležitosti týkajúce sa článku 2, odsek 3 Kjótskeho protokolu

12.	Rôzne

13.	Správa z konferencie

Predbežný program

4. zasadania ad hoc pracovnej skupiny pre ďalšie záväzky krajín prílohy I (AWG4)

Podľa návrhu programu (dokument FCCC/KP/AWG/2007/3) sa predpokladá priebeh rokovania podľa nasledovných bodov:

1.	Otvorenie.
2.	Organizačné záležitosti:
(a) Prijatie rokovacieho poriadku;
(b) Prijatie programu;
(c) Voľba funkcionárov stretnutia.

3.	Analýza redukčného potenciálu a identifikácia možného rozsahu emisných redukčných cieľov krajín, ktoré sú zahrnuté v prílohe I dohovoru.
4.	Revízia pracovného programu, metód práce a časovej schémy budúcich zasadaní.
5.	Rôzne.
6.	Správa zo zasadnutia.